<classify> Mpakistani huyo ambaye pia amepata kushinda taji la Mr. Tanzania anatuhumiwa kwa makosa saba likiwemo la kuishi nchini bila kibali kwa muda wa miaka minne.Akizungumza Dar es Salaam jana, Kamishna wa Mkoa Kitengo cha Uhamiaji, John Msumule aliyataja makosa hayo kuwa ni kuwashawishi maofisa wa Uhamiaji, kutoa hongo ya Sh 700,000, kudanganya kuwa Amina Mohamed ni mama yake mzazi, kughushi cheti cha kuzaliwa, kufanya kazi bila kibali pamoja na kuandika taarifa za uongo katika fomu ya pasipoti.Msumule alisema kitengo hicho pia kinawatafuta watu wanne walioshiriki kumsaidia kutafuta pasi ya kusafiria ambao ni Wakili wa Kujitegemea Ignas Kalinga, mfanyabiashara Murtaza Dewji, mchezaji wa zamani wa Yanga, David Mwakalebela na Amina Mohamed ambaye alidanganya kuwa ni mama yake.Aliongeza kuwa raia huyo aliingia nchini mwaka 2012 akiwa na pasipoti iliyotolewa Pakstani kinyume cha sheria na alipoingia nchini alienda katika Hoteli ya Kilimanjaro akiwa mwalimu wa gym na kufanya kazi kwa muda wa miezi sita baada ya hapo alianza kujitegemea mwenyewe.Raia huyo amekuwa akionekana mara kwa mara katika televisheni akiwa anafundisha mambo ya mazoezi na kuwafundisha viongozi mbalimbali pamoja na wananchi huku akijiita Mtanzania, alisema Msumule.Aidha, alisema uchunguzi umebaini kuwa mtu huyo ameghushi cheti cha kuzaliwa cha wazazi wake wawili, ambapo alidanganya kuwa baba yake anaitwa Kiriwa Rahman mkazi wa Upanga Dar es Salaam na mama yake akiitwa Amina Mohamad anayeishi Kariakoo jijini hapa.Alisema mwaka 2014, raia huyo alishiriki mashindano ya kutunisha misuli yaliyofanyika Kinondoni na alishinda Mr Tanzania na mwaka jana pia alishiriki mashindano hayo kwenye Ukumbi wa Mwalimu Nyerere akijiita Mtanzania, ambapo alishinda tena.Msumule alisema mwaka jana, Rehmani alikuwa akitafuta pasipoti ya Tanzania huku akitafuta mawakala, ndipo Januari 29, mwaka huu aliwekewa mtego baada ya kutaka kumpatia Ofisa Uhamiaji kiasi cha Sh 700,000 kwa ajili ya kupatiwa pasi hiyo ndipo Jeshi la Polisi liliweka mtego wake na kumkamata raia huyo.Alisema baada ya kukamatwa kwa mtu huyo alihojiwa na kukiri makosa na upelelezi umeshakamilika hivyo mtu huyo atafikishwa mahakamani leo.Aidha, alitoa mwito kwa wananchi kuacha tabia ya kuficha wahamiaji haramu pamoja na kuwasaidia katika upatikanaji wa nyaraka mbalimbali za kuishi nchini badala yake watoe taarifa wanapoona watu ambao watawahisi kuwa si Watanzania katika maeneo yao.  <topic>: MICHEZO 